INTEGRALNI TEKST SE KORISTI SAMO ZA INTERNU UPOTREBU I NA ISTI SE PRILIKOM SLUŽBENE UPOTREBE NE MOŽE POZIVATI 

ZAKON

O TUŽILAŠTVIMA REPUBLIKE SRPSKE
Integralni tekst

I - OPŠTE ODREDBE

Član 1.

Tužilaštva su samostalna državna tijela, koja u okviru prava i dužnosti Republike Srpske, preduzimaju zakonom određene mjere u pogledu istražnih radnji i gonjenja potencijalnih učinilaca krivičnih djela, i ulažu pravna sredstva za zaštitu zakonitosti i ustavnosti.
Član 2.

Tužilaštva vrše svoju funkciju u skladu sa Ustavom Bosne i Hercegovine i Ustavom Republike Srpske, a na osnovu zakona Bosne i Hercegovine i Republike Srpske.
Član 3.

U okviru svojih nadležnosti, tužilaštva štite ostvarivanje ljudskih prava i građanskih sloboda garantovanih Ustavima Bosne i Hercegovine i Republike Srpske, kao i prava i interese pravnih lica u skladu sa zakonom, te obezbjeđuju ustavnost i zakonitost.
Član 4.

Tužilaštva se osnivaju i ukidaju zakonom.

Član 5.

(1) Funkciju tužilaštva vrši glavni republički tužilac i zamjenik/ci glavnog republičkog tužioca, te republički tužilac/oci u Republičkom tužilaštvu.
(2) Funkciju tužilaštva takođe obavljaju glavni okružni tužioci, zamjenik/ci glavnih okružnih tužilaca i okružni tužilac/oci u okružnim tužilaštvima, glavni specijalni tužilac, zamjenik glavnog specijalnog tužioca i specijalni tužioci u posebnom tužilaštvu za organizovane i najteže oblike privrednog kriminala pri Okružnom tužilaštvu Banja Luka (u daljem tekstu: Specijalno tužilaštvo).
(3) Glavne tužioce, zamjenike glavnih tužilaca i tužioce bira i imenuje Visoki sudski i tužilački savjet Republike Srpske (u daljem tekstu: Visoki sudski i tužilački savjet).
(4) Glavni republički tužilac i glavni okružni tužilac imaju po ne više od dva zamjenika. Broj zamjenika glavnih tužilaca i broj tužilaca određuje Visoki sudski i tužilački savjet.
(5) Glavni republički tužilac i glavni okružni tužioci imaju po ne više od dva zamjenika. Ako glavni tužilac ima dva zamjenika, Visoki sudski i tužilački savjet, na prijedlog tog glavnog tužioca, imenuje jednog od ta dva zamjenika prvim zamjenikom glavnog tužioca.
Član 5a.
(1) Funkciju Tužilaštva obavljaju i glavni specijalni tužilac, zamjenik glavnog specijalnog tužioca i specijalni tužilac/ci u Specijalnom tužilaštvu kao Posebnom odjeljenju Republičkog tužilaštva, ukoliko je takvo Posebno odjeqenje Republičkog tužilaštva osnovano.
(2) Osnivanje, organizacija, nadležnost i ovlašćenja Specijalnog tužilaštva se uređuju posebnim zakonom.
Član 6.

(1) Glavni republički tužilac predstavlja Republičko tužilaštvo i rukovodi njegovim radom, a glavni okružni tužilac predstavlja i rukovodi radom odgovarajućeg okružnog tužilaštva.
(2) Zamjenici glavnog tužioca i tužioci vrše poslove i zadatke koji su im povjereni od strane glavnog tužioca, i u pogledu izvršavanja tih poslova odgovorni su glavnom tužiocu.
(3) Zamjenici glavnog tužioca i tužioci mogu vršiti svaku radnju u postupku pred sudom i drugim vladinim tijelima, za koju je po zakonu ovlašćen glavni tužilac.
Član 7.

1. Glavnim tužiocima i zamjenicima glavnih tužilaca mandat traje šest (6) godina uz mogućnost ponovnog imenovanja. Ovaj mandat može prestati usljed podnesene ostavke, navršene starosne dobi propisane za obavezan odlazak u penziju ili smjenjivanja s funkcije iz opravdanih razloga. Po isticanju mandata, glavni tužioci i zamjenici glavnih tužilaca nastavljaju da obavljaju svoje dužnosti kao tužioci.
2. Tužioci se imenuju za vršenje funkcije bez ograničenja trajanja mandata. Ovaj mandat međutim može prestati usljed podnesene ostavke, navršene starosne dobi propisane za obavezan odlazak u penziju ili smjenjivanja s funkcije iz opravdanih razloga.
Član 8.

Kolegij tužilaca Republičkog tužilaštva čine glavni republički tužilac, zamjenik/ci glavnog republičkog tužioca i republički tužioci. Kolegij tužilaca svakog okružnog tužilaštva čine glavni okružni tužilac, zamjenik/ci glavnog okružnog tužioca i okružni tužioci tog okruga.
Član 9.

(1) Glavni republički tužilac nadzire rad okružnih tužilaštava u cilju garantovanja zakonitosti i efikasnosti postupaka. Na zahtjev glavnog republičkog tužioca, okružna tužilaštva dostavljaju izvještaje o predmetima sa detaljnim opisom preduzetih mjera.
(2) Glavni okružni tužioci redovno, a najmanje jednom u šest mjeseci, Republičkom tužilaštvu podnose izvještaje o stanju kriminaliteta i rješavanju predmeta.

Član 10.

Tužilaštva imaju pravo i dužnost da, u okviru ostvarivanja svojih funkcija, na vlastitu inicijativu ili na zahtjev, izvještavaju Narodnu skupštinu Republike Srpske, Vladu Republike Srpske i Predsjednika Republike Srpske o primjeni krivičnog zakona u Republici Srpskoj, kao i o radu tih tužilaštava.

Član 11.

(1) Tužilaštva putem sredstava informisanja i na drugi način obavještavaju javnost o stanju kriminaliteta u Republici Srpskoj.
(2) U granicama svojih zakonom određenih nadležnosti i u skladu s interesima postupka, tužilaštva mogu obavještavati javnost i o pojedinim predmetima u kojima postupaju, ako su te informacije od javnog interesa. Prilikom obavještavanja javnosti, tužilaštva se rukovode interesima pravde, imajući na umu standarde propisane članom 6.(1) Evropske konvencije o zaštiti ljudskih prava i temeljnih sloboda.
Član 12.

(1) Tužilaštva prate i proučavaju probleme iz prakse tužilaštva u Republici Srpskoj, koji su od značaja za primjenu Krivičnog zakona Republike Srpske.
(2) O pitanjima iz djelokruga tužilaštava koja su od značaja za primjenu Krivičnog zakona Republike Srpske, a u okviru ovlašćenja iz člana 9. ovog zakona, glavni republički tužilac i glavni okružni tužioci mogu zauzimati zajedničke stavove na sastancima koje saziva glavni republički tužilac na vlastitu inicijativu ili na prijedlog glavnog okružnog tužioca.
Član 13.

(1) U tužilaštvima su u ravnopravnoj upotrebi bosanski jezik, hrvatski jezik i srpski jezik.
(2) Pored toga, tužilaštva mogu koristiti i ostale jezike kao sredstvo komunikacije.
(3) U tužilaštvima su u ravnopravnoj upotrebi latinično i ćirilično pismo.
Član 14.

(1) Propisi Republike Srpske o radnim odnosima radnika u organima uprave, shodno se primjenjuju i na radnike Tužilaštva, ako ovim ili drugim zakonom nije drugačije određeno.
(2) Propisi Republike Srpske o državnoj upravi koji se odnose na rukovođenje i odgovornost visokog funkcionera i njegovog zamjenika shodno se primjenjuju i na glavne tužioce, zamjenike glavnih tužilaca i tužioce, ako ovim zakonom nije drugačije određeno.
Član 15.

(1) Tužilaštva imaju svoj pečat u skladu sa Zakonom o pečatu Republike Srpske (“Službeni glasnik Republike Srpske”, br. 11/92 i 63/01).
(2) Na zgradama u kojima su smještena tužilaštva mora biti istaknut naziv tog tužilaštva i grb Republike Srpske.
(3) Sjedište Republičkog tužilaštva je u Banjoj Luci.
II - OPŠTA NADLEŽNOST I OVLAŠĆENJA

Član 16.

Tužilaštva sprovode istražne radnje i gone potencijalne učinioce krivičnih djela u skladu sa zakonom Republike Srpske, i ulažu pravna sredstva za zaštitu zakonitosti i ustavnosti.
Član 17.

(1) Glavni republički tužilac pred Ustavnim sudom Republike Srpske pokreće postupak za ocjenu ustavnosti zakona Republike Srpske koji se trebaju primijeniti u krivičnim postupcima, ukoliko se u praksi postavi pitanje ustavnosti.
(2) Glavni okružni tužioci obavještavaju glavnog republičkog tužioca ukoliko se u njihovoj praksi postavi pitanje ustavnosti.
Član 18.

(1) Kada zaključe da zbog kršenja zakona ili međunarodnog ugovora postoje osnovani razlozi da upotrijebe pravno sredstvo protiv izvršne sudske odluke ili odluke donesene u upravnom ili drugom postupku, glavni tužioci, zamjenici glavnih tužilaca ili tužioci mogu zahtijevati da se odloži, odnosno prekine izvršenje takve odluke, ako bi njenim izvršenjem mogle nastupiti neotklonjive štetne posljedice.
(2) Zahtjev za odlaganje, odnosno prekid izvršenja odluke iz stava 1. ovog člana podnosi tužilac koji je ovlašćen da uloži pravno sredstvo protiv te odluke. Zahtjev se podnosi sudu ili drugom organu nadležnom za odobrenje izvršenja, a ako je izvršenje u toku onda sudu ili drugom organu nadležnom za izvršenje.
(3) Na zahtjev nadležnog tužioca sud ili drugi nadležni organ odlaže, odnosno prekida izvršenje odluke. Odlaganje, odnosno prekidanje izvršenja odluke traje do donošenja odluke o pravnom sredstvu nadležnog tužioca.
(4) Odluka o odlaganju, odnosno prekidanju izvršenja, prestaje da važi ako tužilac u roku od 30 dana od dana prijema odluke ne upotrijebi pravno sredstvo.
Član 19.

Glavni republički tužilac rješava o sukobu nadležnosti između okružnih tužilaštava. O sukobu nadležnosti unutar okružnog tužilaštva, odnosno unutar Republičkog tužilaštva odlučuje nadležni glavni okružni tužilac, odnosno glavni republički tužilac.
Član 20.

(1) U okviru djelokruga svog rada određenog članom 9. ovog zakona, glavni republički tužilac može davati opšta ili pojedinačna obavezna uputstva okružnim tužilaštvima, sprovoditi krivične istrage i gonjenje pred okružnim i osnovnim sudovima, kad god glavni republički tužilac ima razloga da posumnja da okružna tužilaštva ne primjenjuju Krivični zakon Republike Srpske, ili da se gonjenje krivičnih djela ne može efikasno sprovesti u nadležnosti okružnog tužilaštva.
(2) Glavni republički tužilac neke predmete ili radnje iz djelokruga jednog okružnog tužilaštva može povjeriti drugom okružnom tužilaštvu. Bez obzira na nadležnost određenog okružnog tužilaštva, glavni republički tužilac takođe može povjeriti pojedine predmete pojedinim glavnim tužiocima, zamjenicima glavnih tužioca, ili tužiocima.
Član 21.

(1) Zamjenik glavnog republičkog tužioca ili republički tužilac mogu i bez svog pristanka biti privremeno upućeni u okružno tužilaštvo na period od najviše šest mjeseci unutar perioda od pet godina.
(2) Glavni okružni tužilac, zamjenik glavnog okružnog tužioca, ili okružni tužilac mogu i bez svog pristanka biti privremeno upućeni u drugo okružno tužilaštvo ili Republičko tužilaštvo na period od najviše šest mjeseci unutar perioda od pet godina.
(3) Odluku o privremenom upućivanju u drugo tužilaštvo donosi glavni republički tužilac i o tome shodno obavještava Visoki sudski i tužilački savjet.
(4) Glavni tužilac, zamjenik glavnog tužioca ili tužilac koji je privremeno upućen u drugo tužilaštvo ima pravo na platu, naknadu ili drugu vrstu dohotka u skladu sa zakonom.

Član 22.

Glavni republički tužilac na dužnosti ima pravo i dužnost da daje obavezujuća uputstva zamjeniku/cima glavnog republičkog tužioca i tužiocima u vezi njihovog rada, a pored toga može učiniti i slijedeće:

a) preduzeti određene radnje iz djelokruga zamjenika glavnog republičkog tužioca ili tužilaca;

b) ovlastiti zamjenika glavnog republičkog tužioca ili tužioca da vodi pojedine predmete iz djelokruga drugog zamjenika glavnog republičkog tužioca ili tužioca i

v) ovlastiti zamjenika glavnog republičkog tužioca ili tužioca da preduzima određene radnje iz djelokruga drugog zamjenika glavnog republičkog tužioca ili tužioca.
Član 23.

(1) U smislu ovog zakona, obavezna uputstva za rad podrazumijevaju uputstva opšteg karatera u pogledu rada i aktivnosti tužilaca, kao i uputstva za preduzimanje radnji u određenim predmetima.
(2) Glavni tužilac daje obavezna uputstva za rad opšteg karaktera u skladu sa Pravilnikom o radu.
III - ORGANIZACIJA I RAD

Član 24.

Tužilaštva su Republičko tužilaštvo i okružna tužilaštva, i posebno tužilaštvo za najteže oblike privrednog kriminala pri Okružnom tužilaštvu Banja Luka.
Član 25.

(1) Okružna tužilaštva osnivaju se za područje okružnih sudova, a Republičko tužilaštvo za teritoriju Republike Srpske.
(2) Na prijedlog glavnog republičkog tužioca, a nakon pribavljenog mišljenja odgovarajućeg okružnog tužilaštva i Vlade Republike Srpske, Visoki sudski i tužilački savjet može ustanoviti zajedničko okružno tužilaštvo za teritorijalnu nadležnost dva ili više okružnih tužilaštava.
(3) Na prijedlog glavnog okružnog tužioca, a nakon pribavljenog mišljenja glavnog republičkog tužioca i Vlade Republike Srpske, Visoki sudski i tužilački savjet može donijeti odluku o uspostavljanju ili ukidanju podružnih kancelarija okružnog tužilaštva u određenim opštinama tog okruga. Podružne kancelarije osnivaju se samo ako postoji hitna i neophodna potreba za takvom podružnom kancelarijom.
(4) Okružna tužilaštva i podružne kancelarije predstavljaju jedinstveno organizacijsko tijelo. Podružne kancelarije osnivaju se u cilju garantovanja efikasnosti postupaka.
(5) U slučaju potrebe, u okviru Republičkog tužilaštva, može biti osnovano Posebno samostalno, specijalizovano odjeqenje, sa nadležnošću za određena krivična djela na čitavoj teritoriji Republike Srpske, a u koje se mogu rasporediti imenovani tužioci Republičkog i okružnih tužilaštava u Republici Srpskoj koji dobijaju status specijalnih tužilaca.
(6) Raspoređivanje glavnog specijalnog tužioca, zamjenika glavnog specijalnog tužioca i specijalnih tužilaca iz prethodnog stava vrši glavni Republički tužilac i o istom obavještava Visoki sudski i tužilački savjet Bosne i Hercegovine.
(7) Osnivanje Posebnog odjeqenja iz prethodnog stava, njegov naziv, organizacija, nadležnost i ovlašćenja, raspoređivanje tužilaca, te sredstva za rad takvog posebnog odjeqenja, uređuju se posebnim zakonom.
(8) U slučaju ukidanja Posebnog odjeqenja iz stava 5. ovog člana, tužioci koji su bili raspoređeni u Posebno odjeqenje, nastavqaju sa radom na dužnosti koju su obavqali prije imenovanja u Posebno odjeqenje.

Član 26.

Tužilaštva u ostvarivanju svojih funkcija postupaju:

(1) Okružna tužilaštva pred osnovnim i okružnim sudovima, i

(2) Republičko tužilaštvo pred svim sudovima Republike Srpske, a u skladu sa članom 17. stav 1, i Specijalno tužilaštvo pred posebnim odjeljenjem za organizovani kriminal i najteže oblike privrednog kriminala pri Okružnom sudu u Banjoj Luci i Posebnim vijećem za organizovani i najteže oblike privrednog kriminala pri Vrhovnom sudu Republike Srpske pred Ustavnim sudom Republike Srpske.
Član 27.

(1) Okružna tužilaštva su:

1. Okružno tužilaštvo u Banjoj Luci za područje Okružnog suda u Banja Luci,

2. Okružno tužilaštvo u Bijeljini za područje Okružnog suda u Bijeljini,

3. Okružno tužilaštvo u Doboju za područje Okružnog suda u Doboju,

4. Okružno tužilaštvo u Srpskom Sarajevu za područje Okružnog suda u Srpskom Sarajevu,

5. Okružno tužilaštvo u Trebinju za područje Okružnog suda u Trebinju.
(2) Slijedeća okružna tužilaštva imaju podružne kancelarije:

1. za Okružno tužilaštvo u Banjoj Luci, jedna podružna kancelarija u Prijedoru i jedna u Mrkonjić Gradu;

2. za Okružno tužilaštvo u Bijeljini, jedna podružna kancelarija u Srebrenici;

3. za Okružno tužilaštvo u Srpskom Sarajevu, jedna podružna kancelarija u Višegradu i jedna u Vlasenici;

4. za Okružno tužilaštvo u Trebinju, jedna podružna kancelarija u Foči/Srbinju.
(3) Odredbe člana 25. stav 3. shodno se primjenjuju na ukidanje podružnih kancelarija iz stava 2. ovog člana.
Član 28.

(1) Kada je glavni republički tužilac odsutan ili spriječen da obavlja svoje dužnosti, zamjenjuje ga (prvi) zamjenik glavnog republičkog tužioca, a nakon njega zamjenik glavnog republičkog tužioca, ako je isti imenovan. Ako su glavni republički tužilac i njegov/i zamjenik/ ci odsutni ili spriječeni u obavljanju svojih dužnosti, republički tužilac, koji ima najveće radno iskustvo, preuzima poslove kao privremeni glavni republički tužilac. Ako su glavni republički tužilac i njegov/i zamjenik/ci odsutni ili spriječeni u obavljanju svojih dužnosti u periodu dužem od jednog mjeseca, Visoki sudski i tužilački savjet imenuje vršioca dužnosti glavnog republičkog tužioca za period koji nije duži od šest mjeseci. Po isteku ovog perioda Visoki sudski i tužilački savjet može oglasiti upražnjeno mjesto u Republičkom tužilaštvu.
(2) Odredbe iz stava 1. ovog člana shodno se primjenjuju i na okružna tužilaštva u slučaju da su glavni okružni tužilac i njegov/i zamjenik/ci odsutni ili spriječeni u obavljanju svojih dužnosti. U slučaju da su i glavni okružni tužilac i zamjenik/ci glavnog okružnog tužioca odsutni ili spriječeni, glavni republički tužilac određuje vršioca dužnosti glavnog okružnog tužioca za period od najviše šest mjeseci. Po isteku tog perioda glavni republički tužilac obavještava Visoki sudski i tužilački savjet o upražnjenom mjestu u okružnom tužilaštvu, koji nakon toga oglašava to upražnjeno mjesto.
Član 29.

Glavni tužioci, zamjenici glavnih tužilaca i tužioci ne mogu biti pozvani na krivičnu ni građanskopravnu odgovornost ni za jedno djelo učinjeno u vršenju službe.
Član 30.

(1) Republika Srpska odgovara za štetu koju u vršenju službe načine glavni tužioci, zamjenici glavnih tužilaca ili tužioci, građaninu ili pravnom licu svojim nepravilnim i nezakonitim radom.
(2) Republika Srpska može od glavnih tužilaca, zamjenika glavnih tužilaca ili tužilaca zahtijevati naknadu isplaćene svote samo ako je šteta učinjena namjerno ili iz krajnje nepažnje.
(3) Zahtjev za naknadu štete iz stava 2. ovog člana zastarijeva u roku od šest mjeseci od dana isplaćene naknade.
Član 31.

(1) Na kraju svake budžetske godine glavni republički tužilac sastavlja statistički pregled svojih aktivnosti koje se odnose na:

a) neriješene i riješene predmete (opis krivičnog djela, datum izvršenja djela, ime, prezime i datum rođenja navodnog izvršioca, datum evidentiranja),

b) broj predmeta koji pristižu u tekućoj godini (vidi tačku a),

v) datum i vrstu konačne ili privremene odluke u neriješenim predmetima u tužilaštvu,

g) datum i vrstu konačne ili privremene odluke u predmetima pod optužnicom na sudu, odnosno nakon izricanja sudske presude.
(2) Na kraju svake budžetske godine, na osnovu statističkog pregleda, glavni republički tužilac shodno izvještava Narodnu skupštinu Republike Srpske. Glavni republički tužilac obrazlaže stanje kriminaliteta u Republici Srpskoj i ukazuje na tendencije u njegovom kretanju. U zaključnom dijelu ove informacije glavni republički tužilac može iznijeti prijedloge zakonskih reformi. Ovi zaključci se objavljuju putem medija i ostalih odgovarajućih sredstava.
(3) Glavni okružni tužioci Republike Srpske dostavljaju glavnom republičkom tužiocu neophodne podatke u svrhe navedene u stavu 2. ovog člana.
(4) Glavni republički tužilac je odgovoran za dostavljanje spomenutih podataka glavnom tužiocu Bosne i Hercegovine u skladu sa Zakonom o Tužilaštvu Bosne i Hercegovine.
IV - INTERNA ORGANIZACIJA TUŽILAŠTAVA

Član 32.

(1) Jedinstvenim pravilnikom za tužilaštva se između ostalog reguliše organizacija Republičkog tužilaštva i okružnih tužilaštava, broj administrativno-tehničkog osoblja i uslovi obavljanja tih poslova.
(2) Pravilnik za tužilaštva donosi glavni republički tužilac uz odobrenje Kolegija tužilaca

Republičkog tužilaštva i Visokog sudskog i tužilačkog savjeta.
Član 33.

(1) Upravom Republičkog, odnosno okružnog tužilaštva rukovodi glavni republički, odnosno glavni okružni tužilac. Glavni republički, odnosno glavni okružni tužilac donosi opšta uputstva za rad tužilačkih i administrativnih odjela Tužilaštva u skladu sa Pravilnikom.
(2) Početkom svake godine glavni republički odnosno okružni tužilac sastavlja Opšti plan o raspodjeli predmeta i upravnim stvarima. Po pitanju raspodjele predmeta planom se obavezno utvrđuju objektivni kriteriji prema kojima se sprovodi raspodjela. Tokom godine u plan se mogu unijeti izmjene i dopune ukoliko to zahtijeva promjena broja predmeta koji pristižu, odnosno srodnih upravnih stvari, ili usljed pojave ostalih nepredviđenih okolnosti.

Član 34.

(1) Republičko tužilaštvo i okružna tužilaštva imaju po jednog sekretara kojeg imenuje odgovarajući Kolegij tužilaca Republičkog, odnosno okružnog tužilaštva. Republičko tužilaštvo i okružna tužilaštva imaju ostalo osoblje odgovorno za stručne, administrativne i tehničke poslove.
(2) Sekretari tužilaštava pomažu glavnom republičkom, odnosno glavnom okružnom tužiocu u obavljanju administrativnih poslova i pri izradi administrativnog dijela opšteg plana iz člana 33. stav 2.
(3) Poslove sekretara obavlja diplomirani pravnik sa najmanje dvije godine odgovarajućeg pravnog iskustva.
(4) Sekretari tužilaštava pomažu glavnom republičkom odnosno glavnom okružnom tužiocu kod pripreme i izvršenja budžeta tužilaštava.
Član 34a.
(1) Okružna tužilaštva imaju stručne saradnike u skladu sa Pravilnikom o unutrašnjoj organizaciji i sistematizaciji radnih mjesta u tužilaštvima Republike Srpske.
(2) Stručni saradnici mogu vršiti sve radnje u postupcima za izdavanje kaznenih naloga pred sudovima u skladu sa zakonom, a na osnovu zahtjeva i posebnog ovlašćenja glavnog okružnog tužioca.
(3) Stručni saradnik okružnog tužilaštva je diplomirani pravnik sa položenim pravosudnim ispitom.
Član 35.

(1) Republičko i okružna tužilaštva vode evidenciju predmeta. Pri podnošenju predmeta tužilaštvu, predmet se upisuje u registar u kojem su, između ostalog, utvrđeni slijedeći podaci, ako su poznati:

- ime, prezime lica protiv kojeg je podnesena krivična optužba,

- državljanstvo optuženog lica,

- adresa optuženog lica,

- datum izvršenja krivičnog djela,

- pravna kvalifikacija krivičnog djela,

- odnosne odredbe Krivičnog zakona,

- evidencijski broj tužilaštva,

- evidencijski broj organa za sprovođenje krivičnog zakona,

- datum evidentiranja u tužilaštvu.
(2) Glavni republički tužilac odnosno glavni okružni tužioci utvrđuju administrativne pojedinosti u pravilniku koji se izrađuje u saradnji sa odgovarajućim sekretarom, u mjeri u kojoj iste nisu obrađene u opštim uputstvima i planu raspodjele.
Član 36.

(1) Na mjesto pripravnika može biti primljen državljanin Bosne i Hercegovine koji je diplomirani pravnik i koji ispunjava opšte uslove za prijem na mjesto u državnim organima.
(2) Pripravnici se zapošljavaju u tužilaštvima i postepeno im se dodjeljuju razne vrste poslova kako bi stekli praktično iskustvo na svim poljima rada u tužilaštvima.
(3) Pripravnici se zapošljavaju na određeno vrijeme koje nije duže od dvije godine.
(4) Pripravnici se u određenom periodu svoje službe upućuju na praktični rad u osnovne i okružne sudove.
(5) Trajanje praktičnog rada pripravnika, uslovi koje moraju ispuniti da bi mogli polagati pravosudni ispit, te program i način polaganja pravosudnog ispita regulišu se posebnim propisima.
Član 37.

Odredbe posebnih propisa kojima se regulišu pozicije, prava i obaveze zaposlenih u republičkim tijelima shodno se primjenjuju i na zaposlene u tužilaštvima, ako ovim ili nekim drugim zakonom nije drugačije određeno.
IVa - TUŽILAČKA UPRAVA

Član 37a.

Ministarstvo pravde ima sljedeće nadležnosti:

a) vrši nadzor i prati primjenu ovog zakona i drugih propisa koji se odnose na organizaciju i poslovanje tužilaštva,

b) prati obavljanje poslova tužilačke uprave, 
v) daje saglasnost na Pravilnik o unutrašnjoj organizaciji i sistematizaciji radnih mjesta u Republičkom tužilaštvu, okružnim tužilaštvima i Specijalnom tužilaštvu,

g) sarađuje sa republičkim tužiocem i glavnim okružnim tužiocem u rješavanju pritužbi koje prima Ministarstvo, a koje se odnose na tužilačku upravu,

d) daje prijedloge republičkom tužiocu i s njim sarađuje radi unapređivanja organizacije i poslovanja tužilaštva,

đ) prikuplja statističke podatke o radu tužilaštva, 
e) obezbjeđuje materijalne uslove za rad tužilaštva, 

ž) vrši i nadležnosti u vezi sa budžetom za rad tužilaštva u skladu sa zakonom.

Član 37b.

Ministar pravde donosi odgovarajuće propise za sprovođenje ovog zakona.

Član 37v.
(1) Republički tužilac, okružna tužilaštva i Specijalno tužilaštvo dužni su da dostave Ministarstvu pravde podatke koji su mu potrebni za sprovođenje ovlašćenja iz člana 37a. ovog zakona.

(2) Republički tužilac podnosi godišnji izvještaj o radu tužilaštva Ministarstvu pravde i Visokom sudskom i tužilačkom savjetu.
Član 37g.

Ako Ministarstvo pravde utvrdi da u tužilaštvu postoje nepravilnosti u primjeni ovog zakona, kao i primjeni drugih propisa koji se odnose na organizaciju i poslovanje tužilaštva, o tome će obavijestiti republičkog tužioca i Visoki sudski i tužilački savjet, s prijedlogom mjera radi otklanjanja uočenih nepravilnosti ili pokretanja postupka za utvrđivanje odgovornosti.
Član 37d.
(1) U sprovođenju nadležnosti iz člana 37a. ovog zakona Ministarstvo pravde vrši inspekciju rada tužilaštva, kao i reviziju finansijskog poslovanja tužilaštva.
(2) Ministarstvo pravde u primjeni ovlašćenja koja su utvrđena ovim zakonom neće uticati na rad tužilaštva u vezi sa ovlašćenjima tužioca koja su utvrđena u zakonu.
V - SREDSTVA ZA RAD TUŽILAŠTAVA

Član 38.

(1) Tužilaštva imaju svoj budžet koji je sastavni dio budžeta Republike Srpske. Prije početka budžetske godine glavni republički tužilac podnosi prijedlog budžeta Visokom sudskom i tužilačkom savjetu Republike Srpske. Glavni republički tužilac ima pravo prisustvovati i zastupati prijedlog Visokog sudskog i tužilačkog savjeta na sjednicama Narodne skupštine Republike Srpske i odgovarajućih skupštinskih odbora kad god se vodi rasprava i odlučuje o pitanjima budžeta koja se odnose na tužilaštva.
(2) Glavni republički tužilac je, u saradnji sa sekretarom Republičkog tužilaštva, nadležan za pripremu i izvršenje budžeta.
(3) Na kraju svake budžetske godine glavni republički tužilac obavještava Narodnu skupštinu Republike Srpske o izvršenju budžeta tužilaštava.
Član 39.

Nadležni organi utvrđuju i doznačavaju sredstva za rad tužilaštava, u skladu sa potrebom blagovremenog i urednog izvršavanja njegove funkcije.
Član 40.

U okviru odobrenih sredstava utvrđuju se posebno za svaku godinu sredstva za lična primanja. Sredstva za materijalne troškove utvrđuju se skupa sa troškovima postupka i troškovima za opremanje i unapređenje rada tužilaštava.
Član 41.

(1) Glavni tužioci, zamjenici glavnih tužilaca i tužioci imaju pravo na platu koja odgovara tužilačkom mjestu odnosno položaju na koji su izabrani.
(2) Glavni tužioci, zamjenici glavnih tužilaca i tužioci su razvrstani u tri platne grupe:

(a) u prvoj platnoj grupi su okružni tužioci,

(b) u drugoj platnoj grupi su glavni okružni tužioci i zamjenici glavnih okružnih tužilaca,

(v) u trećoj platnoj grupi su glavni republički tužilac, zamjenici glavnog republičkog tužioca i republički tužioci.
Član 42.

Osnova za obračun plate glavnog tužioca, zamjenika glavnog tužioca i tužioca jednaka je tri prosječne neto plate zaposlenih u Republici Srpskoj za prethodni mjesec.
Član 43.

(1) Plata glavnog tužioca, zamjenika glavnog tužioca i tužioca određuje se tako da se osnovica iz prethodnog člana pomnoži sa koeficijentom platne grupe uvećanim za tužilački dodatak, te se ukupan iznos povećava za 0,5% za svaku započetu godinu radnog staža, a najviše do 20%.
(2) Glavnim tužiocima, zamjenicima glavnih tužilaca i tužiocima pripada pravo na tužilački dodatak zbog nespojivosti tužilačke dužnosti predviđene članom 7. stav 2. ovog zakona, a za sve glavne tužioce, zamjenike glavnih tužilaca i tužioce iznosi 35%.
Član 44.

Za pojedine platne grupe određuju se slijedeći koeficijenti:

(1) GRUPA I Okružni tužioci – koeficijent 1,5.

(2) GRUPA II Glavni okružni tužioci i zamjenici glavnih okružnih tužilaca – koeficijent 1,8.

(3) GRUPA III Glavni republički tužilac, zamjenici glavnog republičkog tužioca i republički tužioci – koeficijent 2,1.

(4) Tužiocima na mjestu glavnog tužioca i vršioca dužnosti glavnog tužioca plata se povećava za dodatak za rukovodstvenu funkciju koji iznosi 20%.
Član 45.

Glavni tužioci, zamjenici glavnih tužilaca i tužioci imaju pravo na naknadu plate u visini plate za vrijeme godišnjeg odmora i vanrednog plaćenog odsustva i za prvih 30 dana odsustva sa posla radi bolesti ili invalidnosti.
Član 46.

Penzija za glavne tužioce, zamjenike glavnih tužilaca i tužioce reguliše se u skladu sa propisima o penzionom i invalidskom osiguranju.
Član 47.

Glavni tužioci, zamjenici glavnih tužilaca i tužioci imaju pravo na druga lična primanja i naknade:

1. otpremninu radi odlaska u penziju,

2. regres za godišnji odmor,

3. jubilarne nagrade.

Član 48.

Glavni tužioci, zamjenici glavnih tužilaca i tužioci imaju pravo na naknadu troškova u vezi sa službenim putovanjima (dnevnice, troškovi prevoza, troškovi noćenja).
Član 49.

Glavni tužioci, zamjenici glavnih tužilaca i tužioci imaju pravo na godišnji odmor u trajanju od 30 dana. Izuzetno, u skladu sa zakonom, može se odobriti do 36 dana.
VI - PRELAZNE I ZAVRŠNE ODREDBE

Član 50.

(1) Tužilaštva se u skladu sa ovim zakonom osnivaju na dan koji ustanovi Visoki sudski i tužilački savjet. Visoki sudski i tužilački savjet javno objavljuje svoju odluku u “Službenom glasniku Republike Srpske”.
(2) Danom određenim u stavu 1. ovog člana, svi zakoni i propisi koji se odnose na tužilačka mjesta na nivou osnovnih sudova postaju validni za tužilačka mjesta na okružnom nivou. Ukidaju se sve odredbe zakona Republike Srpske koje su u suprotnosti sa ovim zakonom.
(3) Danom određenim u stavu 1. ovog člana prestaje da važi postojeći Zakon o Javnom tužilaštvu Republike Srpske (“Službeni glasnik Republike Srpske” br. 13/00, 15/00, 16/00).
Član 51.

Do donošenja propisa o unutrašnjem funkcionisanju tužilaštava u skladu sa ovim zakonom, shodno se primjenjuju postojeći propisi o unutrašnjem funkcionisanju tužilaštava, ako nisu u suprotnosti sa ovim zakonom.

Član 52.

(1) Na dan osnivanja novog Republičkog tužilaštva, u skladu sa članom 50. stav 1. postojeće Javno tužilaštvo Republike Srpske predaje svu imovinu i predmete iz svoje nadležnosti, kao i arhivu, novouspostavljenom Republičkom tužilaštvu.
(2) Na dan osnivanja novih okružnih tužilaštava, u skladu sa članom 50. stav 1. postojeća okružna javna tužilaštva i osnovna javna tužilaštva sa teritorije okruga predaju svu imovinu i predmete iz svoje nadležnosti, kao i arhivu, novouspostavljenim okružnim tužilaštvima.
(3) Primopredaju imovine, predmeta i arhive iz st. 1. i 2. ovog člana vrše postojeći republički, okružni i tužioci osnovnih sudova koji o tome sačinjavaju zapisnik. 
(4) Primjerak zapisnika dostavlja se Ministarstvu pravosuđa Republike Srpske, te novoosnovanom Republičkom tužilaštvu i odgovarajućim okružnim tužilaštvima.
Član 53.

Ovaj zakon o tužilaštvima Republike Srpske stupa na snagu osmog dana od dana objavljivanja u “Službenom glasniku Republike Srpske”.

� Službeni glasnik RS, broj 55/02, 85/03, 115/03, 37/06 i 68/07.


Tekst koji je italic su izmjene i dopune objavljene u “Službenom glasniku RS” br. 85/03.


Tekst koji je podvučen su izmjene i dopune objavljene u “Službenom glasniku RS” br. 37/06.


Tekst koji je italic i podvučen su izmjene i dopune objavljene u “Službenom glasniku RS” br. 68/07.





